Document ID: 32005D0053

ID-DEĊIŻJONI TAL-KUMMISSJONI
tal-25 ta' Jannar 2005
dwar l-applikazzjoni ta' l-Artikolu 3(3) (e) tad-Direttiva 1999/5/KE tal-Parlament Ewropew u tal-Kunsill għat-tagħmir tar-radju li għandu bħala għan il-parteċipazzjoni fis-Sistema ta' Identifikazzjoni Awtomatika (AIS)
(innotifikata fid-dokument bin-numru C(2005) 110)
(Test b'rilevanza għaż-ŻEE)
(2005/53/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat d-Direttiva 1999/5/KE tal-Parlament Ewropew u tal-Kunsill tad-9 ta' Marzu 1999 dwar tagħmir tar-radju u tagħmir terminali tal-telekommunikazzjoni u r-rikonoxximent reċiproku tal-konformità tagħhom (1), u b' mod partikolari l-Artikolu 3 (3)(e), dwar dan,
Billi:
(1)
Numru ta' Stati Membri implimentaw jew għandhom l-għan li jimplimentaw prinċipji komuni ta' sigurtà u regoli għat-tagħmir ta' sistemi ta' identifikazzjoni awtomatika (AIS) li ma jaqax taħt ir-rekwiżiti ta' ġarr tal-kapitolu V tal-Konvenzjoni Internazzjonali għas-Sigurtà tal-Ħajja fuq il-Baħar, 1974 (SOLAS).
(2)
L-armonizzazzjoni tas-servizzi tar-radju tikkontribwixxi għal navigazzjoni aktar sigura ta' bastimenti mhux SOLAS, b'mod partikolari f'każ ta' għawġ u ta' sitwazzjonijiet ta' sigurtà u dawn ix-xorta ta' bastimenti huma għalhekk mistiedna mill-Istati Membri sabiex jipparteċipaw fl-AIS.
(3)
L-AIS hija deskritta fir-Regolament 19 għall-Kapitolu V ta' SOLAS ta' l-Organizzazzjoni Marittima Internazzjonali (IMO) - Rekwiżiti ta' ġarr għas-sistemi tan-navigazzjoni u t-tagħmir tal-bastimenti.
(4)
Ir-Regolamenti ta' l-Unjoni Internazzjonali tat-Telekommunikazzjoni (UIT) speċifikat ċerti frekwenzi 161.975 (AIS1) u 162.025 (AIS2) Mhz għall-użu mill-AIS. Frekwenzi oħra li huma allokati għall-kommunikazzjonijiet marittimi jistgħu jkunu disponibbli għall-AIS. It-tagħmir kollu tar-radju li jopera fuq dawk il-frekwenzi għandu jkun kompatibbli ma' l-użu speċifikat ta' dawn il-frekwenzi u għandu jipprovdi garanzija raġjonevoli ta' ċertezza li se jiffunzjona b'mod korrett waqt li jkun qed jaħdem.
(5)
Il-firxa ta' l-applikazzjoni tad-Deċiżjoni tal-Kummissjoni 2003/213/KE tal-25 ta' Marzu 2003 dwar l-applikazzjoni ta' l-Artikolu 3(3)(e) tad-Direttiva 1999/5/KE għat-tagħmir tal-kommunikazzjoni marittima maħsub sabiex jintuża fuq il-bastimenti mhux SOLAS li għandhom l-għan li jipparteċipaw fis-Sistema ta' Identifikazzjoni Awtomatika (AIS) (2) hija limitata għal tagħmir maħsub sabiex jintuża fuq bastimenti mhux SOLAS. Huwa kkunsidrat li livell għoli ta' sigurtà jista' biss jintlaħaq jekk it-tagħmir kollu użat fuq bastimenti mhux SOLAS u l-istazzjonijiet fuq l-art korrispondenti, li qegħdin jipparteċipaw fl-AIS, jiffunzjona b'mod korrett. Għalhekk l-istess rekwiżiti għandhom japplikaw lill-istazzjonijiet kollha ta' l-AIS.
(6)
Fl-interessi taċ-ċarezza u t-trasparenza legali d-Deċiżjoni 2003/213/KE għandha għalhekk tiġi sostitwita.
(7)
Din id-Deċiżjoni għandha tapplika biss wara li jgħaddi perjodu ta' żmien li jkun suffiċjenti sabiex jippermetti lil dawk li qegħdin jimmanifatturaw sabiex iwettqu l-allinjament tal-produzzjoni tagħhom tat-tagħmir, b'konformità mar-rekwiżit essenzjali ġdid.
(8)
Il-miżuri stabbiliti f'din id-Deċiżjoni huma konformi mal-fehma tal-Kumitat ta' Evalwazzjoni ta' Konformità fit-Telekommunikazzjoni u Sorveljanza tas-Suq.
ADOTTAT DIN ID-DEĊIŻJONI:
Artikolu 1
Tagħmir tar-radju li jopera fis-servizz mobbli marittimu hekk kif imfisser fl-Artikolu 1.28 tar-Regolamenti tar-Radju ta' l-Unjoni Internazzjonali tat-Telekommunikazzjoni (ITU), jew fis-servizz mobbli marittimu tas-satellita hekk kif imfisser fl-Artikolu 1.29 tar-Regolamenti tar-Radju ta' l-ITU se jikkonforma mar-rekwiżiti essenzjali stipolati fl-Artikolu 3(3)(e) tad-Direttiva 1999/5/KE.
B'dak l-iskop dan it-tagħmir se jkun iddiżinjat b'tali mod sabiex jiżgura li jopera b'mod korrett fl-ambjent li huwa maħsub għalih meta użat fuq bastimenti u stazzjonijiet ta' l-art li huma non-SOLAS u se jilħaq ir-rekwiżiti xierqa kollha ta' tħaddim tas-Sistema ta' Identifikazzjoni Awtomatika (AIS).
Artikolu 2
Id-Deċiżjoni 2003/213/KE hi mħassra b'effett mid-data msemmija fl-Artikolu 3.
Artikolu 3
Din id-Deċiżjoni għandha tidħol fis-seħħ nhor is-26 ta' Lulju 2005.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, fil-25 ta' Jannar 2005.

Labels: 7
12
8